शब्द-व्यापार के माध्यम से ही हम संगीत-कला की प्रयुक्त परिभाषाओं को समझ पाते हैं। इसीलिए तत्संबंधी पारिभाषिक शब्दावली का महत्त्व बढ़ जाता है। एक छोटा-सा शब्द हमें क्रियाशील बना देता है, जो शास्त्र तथा गुरुउपदिष्ट मार्ग से प्राप्त होता है। ‘तराना’ या ‘तिल्लाना’ कहते ही उसकी गायन-विधा स्पष्ट हो जाती है। ‘आलाप’ या ‘झाला’ शब्द हमें तत्संबंधी वाद्यगत क्रिया का संकेत दे देते हैं। इसी प्रकार ‘अलारिप्पु’ या ‘तत्कार’ नृत्य गतियों का स्मरण कराने में सक्षम होते हैं।